MEDDELELSE FRA KOMMISSIONEN TIL EUROPA-PARLAMENTET i henhold til EF-traktatens artikel 251, stk. 2, andet afsnit vedrørende Rådets fælles holdning med henblik på vedtagelse af Europa-Parlamentets og Rådets direktiv om indberetning af hændelser inden for civil luftfart

2000/0343 (COD)

MEDDELELSE FRA KOMMISSIONEN TIL EUROPA-PARLAMENTET i henhold til EF-traktatens artikel 251, stk. 2, andet afsnit vedrørende Rådets fælles holdning med henblik på vedtagelse af Europa-Parlamentets og Rådets direktiv om indberetning af hændelser inden for civil luftfart

1- BAGGRUND

Forslaget sendes til Europa-Parlamentet og Rådet (dokument KOM(2000) 847 endelig - 2000/343(COD)): // 19. december 2000

Det Økonomiske og Sociale Udvalgs udtalelse: // 12. september 2001

Europa-Parlamentets udtalelse efter førstebehandling: // 14. juni 2001

Ændret forslag forelægges: // 26. september 2001

Den fælles holdning vedtages: // 17. juni 2002

2- FORMÅLET MED KOMMISSIONENS FORSLAG

Forslaget til direktiv har til formål at forbedre luftfartssikkerhed ved at sikre, at oplysninger som har betydning for sikkerheden indberettes, samles, opbevares, beskyttes og videreformidles.

Medlemsstaterne skal med henblik på dette oprette et nationalt system til modtagelse af indberetning af hændelser og deltage i et informationsudvekslingssystem, der gør det muligt at samle de modtagne oplysninger.

Der fastsættes bestemmelser om beskyttelse af oplysningernes fortrolighed samt formidlingsmetoderne.

Indberetning af hændelser har udelukkende til formål at forebygge ulykker og hændelser i fremtiden og ikke til at fastlægge skyld eller ansvar.

3- KOMMENTARER TIL DEN FÆLLES HOLDNING

3.1. Almindelige bemærkninger vedrørende den fælles holdning

Rådet har enstemmigt foretaget et stort antal ændringer til Kommissionens forslag. Et stort antal heraf sigter hovedsagelig på at tydeliggøre teksten. Formålet med Kommissionens oprindelige beslutning er stort set blevet bibeholdt, undtagen en enkelt, som beskrives herunder.

3.2. Parlamentets ændringsforslag

Europa-Parlamentet godkendte med forbehold af en række ændringsforslag på sit plenarmøde den 14. juni 2001 det forslag til Europa-Parlamentets og Rådets direktiv om indberetning af hændelser inden for civil luftfart, som var forelagt af Kommissionen.

Af de 10 ændringsforslag, Europa-Parlamentet vedtog, accepterede Kommissionen syv i sin helhed og et delvist, således at formuleringen ændres, men substansen respekteres. Den tekst, Rådet har behandlet, er Kommissionens ændrede forslag, som allerede tog hensyn til Europa-Parlamentets ændringsforslag. Den fælles holdning tager således også hensyn til Parlamentets udtalelser under førstebehandling.

3.3. Nye bestemmelser, som er indført af Rådet, og Kommissionens holdning hertil

I det følgende behandles de væsentlige ændringer, som Rådet har indført i sin fælles holdning:

* artikel 1 - målsætning: forenklet formulering, påvirker ikke direktivets målsætning

* artikel 2 - definition: tidligere artikel 3, tilpasset til tekstens ændringer

* artikel 3 - anvendelsesområde: tidligere artikel 2, forenklet formulering som også påvirker artikel 2 og 4 og midlertidig udelukkelse af Gibraltar

* artikel 4 - obligatorisk indberetning: tilpasning af formuleringen for bl.a. at tage hensyn til bestemte operationelle udviklinger (f.eks. leje-køb)

* artikel 5 - indsamling og opbevaring af oplysninger: ændret med henblik på at give større smidighed i valget af en eller flere kompetente myndigheder til at forvalte hændelsesindberetningerne

* artikel 6 - udveksling af oplysninger: forenklet formulering, påvirker ikke artiklens formål

* artikel 7 - videregivelse af oplysninger: redaktionelle ændringer for at tilnærme teksten til den forordning, hvorved luftfartssikkerhedsagenturet oprettes. I betragtning af vigtigheden af ændringerne til Kommissionens forslag samt et af Europa-Parlamentets ændringsforslag, fremsætter Rådet og Kommissionen en fælles erklæring om, at Kommissionen med bistand fra udvalget i henhold til artikel 9 træffer supplerende foranstaltninger

* artikel 8 - beskyttelse af oplysninger: forenklet formulering og udelukkelse af stk. 3. Kommissionen beklager udelukkelse af stk. 3, som giver et klart politisk signal om princippet om, at den, der indberetter en luftfartshændelse, bringer et vigtigt og positivt budskab for luftfartssikkerheden og således kan gøre dette uden at nære frygt for negative sanktioner. Kommissionen har dog besluttet sig til at acceptere udelukkelsen, idet ånden i dette stykke også indgår i anden sætning i artikel 1

* artikel 9 - fortrolige indberetninger: artikel 9 i det ændrede forslag er blevet streget af Rådet, selvom den modtog støtte fra Europa-Parlamentet, Det Økonomiske og Sociale Udvalg og de repræsentative organisationer for personale inden for civil luftfart. Kommissionen bemærker dog, at mange delegationer under drøftelserne begrundede deres beslutning med bekymring for ikke at skabe forvirring mellem obligatoriske indberetningssystemer og frivillige og fortrolige systemer, samtidig med at de gik ind for princippet om at oprette frivillige og fortrolige indberetningssystemer. Kommissionen har derfor anmodet om, at en erklæring vedlægges Rådets mødereferat:

"Kommissionen minder om den holdning, den har givet udtryk for på Rådets møde den 16. oktober 2001, dvs. hvor vigtige fortrolige indberetninger er for en bedre forståelse af de menneskelige faktorer, der kan medvirke til luftfartshændelser, og i betragtning af den støtte, Europa-Parlamentet og repræsentanter for civilluftfartspersonale har givet, modsætter Kommissionen sig, at denne artikel udgår".

* Når artikel 9 udgår, ændres nummereringen af de følgende artikler. Formuleringen af disse artikel påvirkes ikke.

4- KONKLUSIONER

Bortset fra de forbehold, der er blevet givet udtryk for, at artikel 9 udgår, mener Kommissionen, at teksten i den fælles holdning, som blev vedtaget enstemmigt af Rådet, er acceptabel for så vidt som den respekterer de afgørende principper i det oprindelige forslag. Den tager også i høj grad hensyn til de ændringsforslag, der blev vedtaget af Parlamentet ved førstebehandling.